Pierre-Emerick Aubameyang

Pierre-Emerick Emiliano François Aubameyang (prantsuse hääldus: [pjɛʁ ɛməʁik obaməjɑ̃ɡ]; sündinud 18. juunil 1989 Lavalis, Prantsusmaal) on Gaboni jalgpallur, kes mängib ründajana Prantsusmaa kõrgliiga klubis Marseille Olympique. 2015. aastal valiti Aubameyang Aafrika aasta jalgpalluriks. 2013. aastal valiti ta parimaks Prantsusmaa kõrgliigas mängivaks Aafrika jalgpalluriks. Aubameyang alustas karjääri Itaalia AC Milani noorteklubis. Täiskasvanute klassis ta Milani meeskonnas üheski mängus kaasa ei teinud. Aubameyang oli laenul neljas Prantsusmaa klubis, kuni jäi 2011 klubisse Saint-Étienne. Pärast klubiga Prantsusmaa karikavõistluste Coupe de la Ligue võitjaks tulemist liitus ta Saksamaa klubiga Dortmundi Borussia, kus ta tuli korra Saksamaa karikavõitjaks ja kahel korral Saksamaa superkarika võitjaks. Hooajal 2016–17 oli ta 31 väravaga Bundesliga hooaja parim väravakütt. Dortmundi klubi lõpetas hooaja kolmanda kohaga. 31. jaanuaril 2018 liitus Aubameyang Inglismaa Premier League'i klubiga Arsenal. Üleminekusummaks oli 56 miljonit Inglise naela, mis märkis Arsenali jaoks klubirekordilist summat. Hooajal 2018–2019 lõi ta Inglismaa kõrgliigas 22 väravat, jagades Liverpooli mängijatega Sadio Mané ja Mohamed Salah'ga liiga suurima väravaküti tiitlit. Hooajal 2019–20 lõi ta taas 22 väravat ning valiti Arsenali hooaja parimaks mängijaks. 2022. aasta veebruaris liitus ta FC Barcelonaga. Suvel 2023 lõppes tema leping Londoni Chelseaga ning ta liitus Marseille'ga. Aubameyang tegi debüüdi Gaboni rahvuskoondises 2009. aasta märtsis. Esimese värava lõi ta mängus Marokoga. 2010. aasta Aafrika rahvaste karikavõistlustel kuulus ta Gaboni meeskonda. Gabon alagrupist edasi ei jõudnud. 2012. aasta kodustel Aafrika rahvaste karikavõistlustel oli ta Gaboni võtmemängijaks meeskonna veerandfinaali jõudmisel. Ta lõi alagrupimängudes kolm väravat ja oli sellega turniiri üks suurimaid väravakütte. Veerandfinaalis mängiti Maliga. Aubameyang andis resultatiivse söödu ja tabas lisaks posti. Mäng lõppes lisaajal seisul 1:1. Järgnenud penaltiseerias tõrjus Mali väravavaht Aubameyangi penalti ja see otsustas ka mängu saatuse. 2012. aasta suveolümpiamängudel Londonis kuulus ta Gaboni olümpiameeskonda. Ta lõi esimeses mängus Šveitsiga värava. See jäi Gaboni ainsaks väravaks turniiril. 2014. aasta jalgpalli maailmameistrivõistluste valikmängus Nigeriga sai ta kirja kübaratriki. Ta lõi kõik väravad penaltitest. 2015. aasta Aafrika rahvaste karikavõistlustel on ta Gaboni kapten. Esimeses alagrupimängus lõi ta värava Burkina Faso vastu. 2017. aasta Aafrika rahvaste karikavõistlusi võõrustas Gabon. Esimeses alagrupimängus 14. jaanuaril Guinea-Bissauga lõi Aubameyang turniiri avavärava. Mäng lõppes 1:1 viigiga. Teises alagrupimängus 18. jaanuaril Burkina Fasoga viigistas ta 38. minutil penaltist mängu seisu. Tulemusega 1:1 ka mäng lõppes. Viimases alagrupimängus 22. jaanuaril tegid Gabon ja Kamerun väravateta viigi. Gabon kogus kolme mänguga kolm punkti, jäädes oma alagrupimängus kolmandaks, mistõttu veerandfinaali ei pääsetud. Aubameyang tegi kõik mängud kaasa algusest lõpuni. 19. mail 2022 teatas Aubameyang pärast 72 mängu ja 30 löödud väravat ametlikult koondisekarjääri lõpetamisest. Ta on 30 väravaga Gaboni kõigi aegade parim väravakütt. Aubameyang on teinud ühe mängu ka Prantsusmaa U21 meeskonnas. AS Saint-Étienne Coupe de la Ligue: 2012–13 Dortmundi Borussia DFB-Pokal: 2016–17 Saksamaa superkarikas: 2013, 2014 Arsenal FA Cup: 2019–20 FA Community Shield: 2020 Isiklikud Premier League'i kuldne saabas: 2018–2019 Arsenali aasta mängija: 2020 Aubameyang on endise Gaboni jalgpalluri Pierre Aubameyangi poeg. Tema ema on hispaanlane. Pierre-Emerick Aubameyangi vennad Willy ja Catilina on samuti jalgpallurid. "Pierre-Emerick Aubameyang completes £56m Arsenal move". The Guardian (inglise). 31. jaanuar 2018. Pierre-Emerick Aubameyang lõpetab £56m ülemineku Arsenali. Vaadatud 3. veebruar 2018. "Gabon defeat Burkina Faso 2–0 in Africa Cup of Nations". France24. 17. jaanuar 2015. Vaadatud 9. september 2017. "Pierre-Emerick Aubameyang: "Mon rêve, c'est de jouer au Real Madrid"". Afrique Foot (prantsuse). 30. jaanuar 2015. Vaadatud 9. september 2017.